**Terülj, terülj, asztalkám...!**

**Digitális pedagógiai módszertannal  
támogatott projektterv**

**(14 × 45 perc)**

**3–4. évfolyam számára**

Szerző:

Kerékgyártóné Filló Mónika

Módszertani lektor:

Dr. Főző Attila László

Nyelvi lektor:

Földeáki Andrea

projektterv

|  |
| --- |
| Tantárgyak köre |
| A kerettantervek kiadásának és jóváhagyásának rendjéről szóló 51/2012. (XII. 21.) számú EMMI rendelet 1. melléklete – [Kerettanterv az általános iskola 1–4. évfolyamára](https://kerettanterv.oh.gov.hu/01_melleklet_1-4/index_alt_isk_also.html) – alapján:  [informatika](https://kerettanterv.oh.gov.hu/01_melleklet_1-4/1.3.3_informat_1-4.doc); [környezetismeret](https://kerettanterv.oh.gov.hu/01_melleklet_1-4/1.2.5_kornyism_1-4_u.docx); [matematika](https://kerettanterv.oh.gov.hu/01_melleklet_1-4/1.2.3_matemat_1-4_u.docx); [vizuális kultúra](https://kerettanterv.oh.gov.hu/01_melleklet_1-4/1.2.7_vizkult_1-4_u.docx); [technika, életvitel és gyakorlat](https://kerettanterv.oh.gov.hu/01_melleklet_1-4/1.2.8_eletvitel_1-4.doc); [magyar nyelv és irodalom](https://kerettanterv.oh.gov.hu/01_melleklet_1-4/1.2.1_magyar_1-4.doc) |
| A projekt pedagógiai alapjai |
| Szükséges előismeret és készségek |
| Az egészséges táplálkozás elemei; Tápanyagok, táplálék |
| Tartalmi követelmények |
| (A kerettanterv alapján, a 3–4. évfolyamra vonatkozóan.)**Informatika**:   * Adatok megfigyelése, gyűjtése, rendezése, rögzítése, ábrázolása grafikonon. * Személyekhez vagy más tantárgyi tartalmakhoz kötődő adatok gyűjtése, értelmezése, rögzítése, csoportosítása. * Tantárgyakhoz kapcsolódó rajzok, dokumentumok készítése, mentése segítséggel. Animációk készítése.   **Környezetismeret**:   * Az egészséges életmód elemeinek ismerete. * Az élelmiszerfajták csoportosítása energiatartalmuk (magas, alacsony), illetve tápanyagtartalmuk alapján. * Egy hagyományos helyi étel elkészítésén keresztül a főzési folyamat lépéseinek értelmezése. * Az ételek tárolásával kapcsolatos alapvető szabályok megismerése és betartása.   **Matematika**:   * Tapasztalati adatok lejegyzése, táblázatba rendezése. * Összefüggések, kapcsolatok a táblázat adatai között. * Grafikonok adatainak leolvasása, grafikon készítése.   **Vizuális kultúra:**   * Kép- és hangrögzítő eszközök használatának alapszintű megismerése. * Egyszerű cselekmény megjelenítése képsorozattal (pl. rajz, digitális fotó, rövid animációs film) és hangokkal. * Az online közösségekben való viselkedési szabályok, kommunikációs szokások és ezek szerepének megismerésére.   **Életvitel és gyakorlat:**   * Egyszerű étel elkészítése. * Az asztalterítés és tálalás szabályai.   **Magyar irodalom:**   * Életkori sajátosságoknak megfelelő szépirodalmi, dokumentum típusú szövegek megismerése, ezek megértése. * Gondolatok és információk értelmezése és integrálása. * Globális és kereső olvasás, grafikus szervezők (ábrák, táblázatok, gondolattérkép, fürtábra) alkalmazása a hatékonyabb szövegértés érdekében. |
| **Tanulási célok/Tanulási eredmények** |
| * az egészséges életmód alapvető elemeinek alkalmazása az egészségmegőrzés és az egészséges fejlődés érdekében * tanári segítséggel az életkornak megfelelő oktatási célú programok, applikációk használata * az online kommunikációban való részvétel során fontos és szükséges viselkedési szabályok elsajátítása, alkalmazása * az életkornak megfelelő szöveg megértése néma olvasás útján, az olvasottakkal kapcsolatos vélemény értelmes megfogalmazása * megfelelő és eredményes együttműködés másokkal, felelősségvállalás a csapatban betöltött szerepkörnek megfelelően * tájékozódás térben és időben, az ismeretek rendszerezése * önértékelés és önellenőrzés * az algoritmikus gondolkodás fejlődése * tapasztalati adatok lejegyzése, táblázatba rendezése, a táblázat adatainak értelmezése, grafikon késztése   **Egyéb célok:**   * a digitális technológia alkalmazása, informatikai készségek bővítése * produktivitás: bemutató prezentációk, videó készítése * a különböző tantárgyak keretében megszerzett tudás kombinálása * a megszerzett információk rendszerezése és szelektálása, bemutatása a többieknek * az alkotási és szereplési vágy, a vállalkozó szellem és az önbizalom növelése |

|  |  |
| --- | --- |
| A tananyag célrendszerét kifejtő kérdések | |
| Alapkérdés | Mi szükséges az élethez? |
| Projektszintű kérdés | Milyen tápanyagok alkotják az ételeinket?  Melyek a kedvenc ételeink?  Hogyan készülnek kedvenc ételeink? |
| Tartalmi kérdések | Milyen fogalmak kapcsolódnak az étkezéshez?  Hogyan épül fel a táplálékpiramis, és miért úgy?  Hogyan és mennyiért lakhatnánk jól egy pizzériában?  Hogyan kell elkészíteni a gyerekek kedvencét, a palacsintát?  Milyen növényi eredetű fűszereket ismerünk a háztartásban? |
| A projekthez szükséges anyagok és eszközök | |
| Technológia – hardver | |
| mobiltelefonok, tabletek, digitális fényképezőgép, számítógép, internet-hozzáférés, nyomtató, projektor | |
| Technológia – szoftver | |
| szövegszerkesztő, képfeldolgozó, [Book Creator](https://bookcreator.com/), [LearningApps](http://www.learningapps.org), [Redmenta](http://www.redmenta.com), [Mentimeter](http://www.mentimeter.com), [Skype](http://www.skype.com) vagy más hasonló alkalmazás  applikációk: [QR-kód-olvasó](https://play.google.com/store/apps/details?id=tw.mobileapp.qrcode.banner&hl=hu), [WordCloud](https://play.google.com/store/apps/details?id=ice.lenor.nicewordplacer.app&hl=hu), [VideoShow](https://play.google.com/store/apps/details?id=com.xvideostudio.videoeditor&hl=hu), [Simple Graph Maker](https://play.google.com/store/apps/details?id=me.kirimin.graphmaker&hl=hu), [Canva](https://play.google.com/store/apps/details?id=com.canva.editor&hl=hu) | |
| A megvalósítás során használt online tartalmak, források linkjei | |
| * [A szakácskönyvünk](https://tinyurl.hu/DpAl/) * [Tankocka a Kőrösi iskolának](https://learningapps.org/display?v=pxgjnifj519) * [Feladatok](https://learningapps.org/display?v=pmnvnfbna19), amiket a Kőrösi iskolától (Bosányi Éva munkája) kaptunk * [LearningApps-feladatok](https://learningapps.org/watch?v=pv2q1qmit19) a Királyi lakomák, felséges ételek olvasmányhoz * Redmenta-feladatok:   [Növényi alapanyagok, fűszerek](https://redmenta.com/?solve&ks_id=275679643) (direktcím: DTH3.c)  [Növényi alapanyagok, fűszerek](https://redmenta.com/?solve&ks_id=275679643) (direktcím: DTH3.c2)   * [Digitális szabadulószoba](https://www.learningapps.org/watch?v=pyzoki46j19) * [Beszámoló a projektről](https://read.bookcreator.com/UvLP02fSWDRuxZjDTdhThrP0fKo1/Uw71mpdqQaGe1tgFUTi_Aw?fbclid=IwAR1INEu7tYQ06Vr-mOEN1p4LZqpunK1KRFTwixkc_twh6tMKykrNMGE6RZc) | |

|  |
| --- |
| Nyomtatott források és eszközök |
| Kiadványok:   * Olvasókönyv II. kötet. Szerk.: Kóródi Bence. Eszterházy Károly Egyetem – OFI, 2017. * Szövegértés munkafüzet II. kötet. Eszterházy Károly Egyetem – OFI, 2017. * Nyiri Istvánné: Szövegértést fejlesztő gyakorlatok 4.o. Eszterházy Károly Egyetem –OFI, 2016. * Mese a falánk tyúkocskáról – Rövid, vidám mesék 2–4 éveseknek. Magnusz Kiadó, 2017.   Anyagok, eszközök:  liszt, tej, tojás, cukor, só, olaj, kakaó, lekvár, tányérok, palacsintasütő, doboz, lakat, lánc, kulcsok |

értékelési terv

|  |  |  |
| --- | --- | --- |
| Az értékelés időrendje | | |
| A projektmunka megkezdése előtt | Mialatt a tanulók a projekten dolgoznak, és feladatokat végeznek | A projektmunka befejeztével |
| * Ötletbörze (gondolattérkép) a projekt alapkérdéséhez kapcsolódva * TKM-táblázat („Tudom–Kérdezem–Megtanultam”-táblázat) az előzetes ismeretek és az alapkérdéshez kapcsolódó kérdések rögzítéséhez | * TKM táblázat az újabb kérdések rögzítéséhez * Ellenőrző lista a videók, plakátok készítésének ellenőrzéséhez * Ön- és társértékelő kitöltése a közös munka minősítéséhez * Redmenta-feladatok a szövegek feldolgozásához | * TKM táblázat az új ismeretek lejegyzéséhez * „3-2-1”-módszer a videók, plakátok, szakácskönyv minősítéséhez * Ön- és társértékelő kitöltése a közös munka értékeléséhez |
| Értékelési összefoglaló | | |
| **A projektmunka megkezdése előtt**  **Ötletbörze**: A projekt bevezetéseként ötletbörzét tartunk. A gyerekek ötleteit, javaslatait gondolattérkép formájában is rögzíthetjük, ez segíti a téma összefüggéseinek felismerését. Képet kapnak a gyerekek arról, mit ismernek már, és mit nem. Motiváló hatású a gyerekek számára, hogy viszontlátják rajta saját gondolataikat, javaslataikat, amivel hozzájárultak a közös munkához.  **Szófelhő**: A munka kezdetén a gyerekek csoportokban dolgozva, az étkezés/ételek témához szófelhőt készítenek a WordClouds applikáció segítségével. Ez mind a gyerekek, mind a pedagógus számára lehetőséget nyújt arra, hogy megtudjuk: milyen fogalmakkal, ismeretekkel rendelkeznek a tanulók a témában.    **TKM-táblázat: (1. melléklet)** Ezt követően kitöltik a TKM-táblázat első és második oszlopát, mellyel a gyerekek képet kapnak a projekt megvalósításához szükséges előzetes ismereteikről, valamint kérdéseikről, melyeket megfogalmaznak a témával kapcsolatban. A TKM-táblázat folyamatos nyomon követésével tudunk lehetőséget teremteni a tanulók kérdéseinek megválaszolására, esetleg segítség adásra.  **Mialatt a tanulók a projekten dolgoznak, és feladatokat végeznek**  **Ellenőrző lista (8. melléklet)**: Az ellenőrző listák azokat a részfeladatokat tartalmazzák, melyek a munka hibátlan elvégzését segítik. A munka megkezdésekor megkapják a gyerekek az ellenőrző listát, ezen nyomon tudják követni, és jelölni tudják (a kis körök kipipálásával), elvégezték-e a részfeladatokat, hogy a legjobb legyen a munkájuk. Ez nagyban segíti az önálló tanulást.    **Ön- és társértékelő lapok (9. melléklet):** A csoportmunka során és a projektmunka befejeztével naponta kitöltik a gyerekek az ön- és társértékelő lapot. A csoportban végzett közös munkánál fontos, hogy a csoport tagjai visszajelzést adjanak egymásnak arról, hogyan élik meg a saját munkájuk eredményét és a többiek részvételét a csoportban. Elmondhatják, mi tetszik a másik munkájában, kinek az aktivitásával elégedettek, hogyan élik meg saját helyzetüket a csoportban. (Javaslat: Részesítsük előnyben a pozitív minősítéseket! Építő kritikát meg lehet fogalmazni, de ne engedjük a bántó megjegyzéseket! Ez a típusú formatív értékelés nagyobb együttműködésre serkentheti a tagokat.)  (Komaság Margit: Túl az Üveghegyen projektje alapján)  **Áttekintő táblázat (8. melléklet)** a plakát készítéséhez. Ez tartalmazza azokat a szempontokat, mely alapján értékeljük az elkészült plakátokat. A tanulók lehetőséget kapnak, hogy végig szem előtt tartsák azokat a szempontokat, mellyel a lehető legjobb munkát készíthetik el. A feladat végzése során átnézik a táblázatot, eldöntik, mennyire felel meg az ő munkájuk az elvárt szempontoknak. Ennek ismeretében javítani tudnak a munkájukon.  (Komaság Margit: Túl az Üveghegyen projektjéből)  **A projektmunka befejeztével:**  A TKM-táblázatot befejezzük, ezzel a projekt során szerzett ismereteket összefoglaljuk. A prezentációkat (videó, szakácskönyv-részlet, plakát) értékeljük a „3-2-1”-módszerrel (3 pozitívum, 2 jótanács, 1 kérdés). A csoporton belüli együttműködést és a saját munkájukat a gyerekek az ön- és társértékelő lappal minősítik. | | |

A PROJEKT MENETE

|  |  |
| --- | --- |
| Projektleírás | |
| 0. szakasz | 1. A projekt megkezdése előtt személyesen vagy e-mailben felvesszük a kapcsolatot a szülőkkel, és megkérjük őket, készítsék el a tanulókkal együtt a gyerek kedvenc ételét. Az ételkészítés során a gyerekek készíthetnek fotókat, majd a végén leírják a hozzávalókat és az elkészítés menetét. Ezeket (fotók, leírások) a szülők segítségével eljuttatják az osztály közös e-mail címére, hogy online szakácskönyvet készítsünk belőlük.  2. Ha van lehetőségünk, kereshetünk egy partneriskolát, amelyet érdekel ez a téma vagy ennek egy része. Ez természetesen nem kötelező, megvalósítható a projekt csak a saját osztályunkban, esetleg iskolánkban másik osztállyal közösen. (Saját projektünkhöz én a Facebookon keresztül, az egyik tanítói csoportban találtam partnert a videóchathez, velük egyeztettünk időpontot. A szülőktől engedélyt kellett kérni a videóchat megvalósításához. Az együttműködés folytatásaként elküldtük egymásnak a Bee-Bot padlórobotpályákat, amit a gyerekek örömmel próbáltak ki. Mesét is kaptunk a partneriskolától, A falánk tyúkocska c olvasmányt, és hozzá kapcsolódó tankocka feladatokat.)  3. A projekt során szükséges applikációk listáját elküldjük a szülőknek, és megkérjük őket, telepítsék fel a gyerekek tabletjére/telefonjára. (Érdemes alternatívákat is adni, mert a készülék tudásától függően nem minden applikáció telepíthető. Amennyiben egyáltalán nem tudunk egy-egy appot feltelepíteni a tanuló készülékére, a gyerekek párban is dolgozhatnak. Mindenképpen ellenőrizni kell, hogy az applikáció fizetős-e, felkínálja-e a fizetős tartalmakat a használat során, vagy folyamos reklámblokkokkal nehezíti-e majd a munkát.)  A tevékenységre szánt időt nem lehet tanítási órában megadni, a kedvenc étel elkészítéséhez biztosítsunk legalább 2 hetet a családoknak. Az applikációk feltelepítéséhez is szükség lehet legalább 2 napra. |
| 1. szakasz | **Projektnyitás:**  A projekt kezdetén, a téma bevezetésekor felmérjük az előzetes ismereteket. Ehhez egyrészt **ötletbörzét** tartunk, másrészt **szófelhőt** készítünk a WordClouds applikáció segítségével. A tanulók az „Étkezés/ételek” témához szavakat gyűjtenek, és beírják azokat az applikációba. Ennek segítségével képet kapunk arról, hogy csak konkrét dolgokra gondolnak-e vagy tágabban értelmezik a témát. Az összegyűjtött szavakat a gyerekek képpé alakítják az applikáció által felkínált lehetőségekből választva. A kész szófelhőket képernyőképként lehet menteni a telefonok/tabletek memóriájába, és elküldeni a közös e-mail címre. (Amennyiben ez sikerül, kivetítve megnézhetjük a munkákat. Ha nem lehetséges, akkor a tableteket körbeadva tekintjük meg a gyerekek alkotásait.)    A szófelhő elkészítését követően, a projekt alapvető kérdését feltéve kitöltetjük a gyerekekkel a **TKM-táblázat** (1. melléklet) első, aztán második oszlopát is. A csoportok megbeszélik a táblázatba írottakat, majd egy szóvivő közzéteszi a csoport kérdéseit.  A projekt során együtt dolgozó **csoportokat** úgy alakítjuk ki, hogy 5 db, ételekről készült fotót feldarabolunk 6-6 részre, és titokban a gyerekek székének aljára ragasztjuk még a tanítás megkezdése előtt. Így lehetőségünk van pedagógiai szempontjainknak megfelelő vegyes csoportokat kialakítani.  A tevékenységre szánt idő: 1 tanítási óra |

|  |  |
| --- | --- |
| 2. szakasz | **A projekt során megvalósuló feladatok:**  **A Mese a falánk tyúkocskáról c**. **szöveg feldolgozása**, **illusztrálása** (2. melléklet). A mese fontosabb jeleneteit közösen meghatározzuk, a jelenetek felosztjuk a csoport tagjai között, az ábrázolás szempontjait megbeszéljük.  Az elkészült A/5-ös méretű képeket a gyerekek lefényképezik a telefonjukkal/tabletjükkel, a készülék galériájába mentve. A VideoShow applikáció segítségével összefűzik a képeket **videó**vá, a gyerekek szöveggel látják el azt, esetleg megváltoztathatják az aláfestő zenét is. A kész alkotásokat továbbítják az osztály közös e-mail címére. A munka hiánytalan elvégzéséhez segítséget nyújt az Ellenőrző lista (8. melléklet), amit kiteszünk a munka elején az asztalokra.  A tevékenységre szánt idő: 2 tanítási óra.    **Mit eszem a héten? c. táblázat** (3. melléklet) elkezdése. Ha nem az első napon kerítünk rá sort, az sem baj, a gyerekek könnyen visszaemlékeznek a korábbi napon fogyasztott ételekre. Ezt a táblázatot minden nap elővesszük, és a gyerekek beleírják, amit reggelire, tízóraira, ebédre, uzsonnára és vacsorára fogyasztottak.  Az élelmiszerpiramisról tanultakat ilyenkor átismételhetjük. Beazonosítjuk, hogy melyik élelmiszerfajtát fogyasztottuk az étkezések során. Felidézzük, melyik élelmiszernek mi a szerepe a táplálkozásunkban.  Összehasonlítjuk, hogyan változott meg az élelmiszerpiramis a korábbi évtizedekhez képest, hangsúlyozzuk az elegendő vízfogyasztás fontosságát.  A tevékenységre szánt idő: 1 tanítási óra    **Királyi lakomák, felséges ételek c. ismeretterjesztő szöveg feldolgozása** (Olvasókönyv II. kötet 78. oldal).  Az olvasmány önálló elolvasása után a gyerekek interaktív feladatokat ([tankockamátrix](https://learningapps.org/watch?v=pv2q1qmit19)) oldanak meg.  A tevékenységre szánt idő: 1 tanítási óra  *Differenciálási lehetőségek:*   * *Tanulási nehézséggel küzdő gyerekek esetében csökkenthető a megoldandó feladatok száma, illetve lehetőséget biztosíthatunk a feladatok megismerése után az önálló feladatválasztásra.* * *Tehetséges, kiemelkedő képességű gyerekek önállóan készítsenek feladatokat a Tankocka oldalán, és osszák meg az osztály mappájában!*       **Melyik étel ízlett az osztálynak, az évfolyamnak a legjobban a múlt heti menüből?**  A nap folyamán megbízottak mennek az évfolyam többi osztályába az iskolai ebéd előző heti listájával, és feljegyzik, melyik osztályban melyik ételt hányan minősítették a legfinomabbnak. Ezt követően az osztályban is elvégezzük a szavazást.  A kapott információkat táblázatban rögzítjük, összehasonlítjuk azokat.  **Grafikonon** is ábrázoljuk a **Simple Graph Maker** applikáció segítségével először közösen, megismerkedve az applikáció használatával, majd egyénileg is lehet. A grafikonokat képernyőképként elmentjük az eszköz galériájába.  A tevékenységre szánt idő: 1 tanítási óra    **Bee-Bot (padlórobot méhecske) pálya bejárása (4. melléklet) adott szempont szerint**  Amennyiben nincsen az iskolában Bee-Bot padlórobot, úgy a feladatlapot kis méretben nyomtassuk vagy rajzoljuk meg, és egy üdítőital kupakját, radírt vagy bármi apró tárgyat használva jelenítsük meg a méhecskét. Ez akkor is jó, ha egyéni munkát szeretnénk megvalósítani.  A pályán pizzafeltétek közül lehet választani. A gyerekek lejegyzik, milyen útvonalat kell bejárnia a méhecskének, hogy a megfelelő sorrendben kerüljenek a feltétek a pizzára.    (Raukó Dániel munkája)  A feltétek beárazása után mindenki kiszámolja a megfelelő írásbeli műveletek használatával, mennyit kellene fizetnie a saját pizzájáért. Ezt követően a csoport közösen kiszámolja, mennyibe kerülne a csoport együttes rendelése. Frontális munkában közösen kiszámoljuk, mennyit kell az osztálynak összesen fizetnie.  Lehetőséget teremthetünk rá, hogy a gyerekek kiszámítsák, ki járt volna jobban, ki rosszabbul, ha mindenkinek egyenlő összeget kellene a végén „beadnia a közösbe”. Ehhez számológépet is használhatunk, mert a kétjegyű számmal való osztás még nem tananyag 3. osztályban.    A tevékenységre szánt idő: 1 (esetleg 2) tanítási óra  **Bee-Bot pálya bejárása, útvonalkövetés, útvonaltervezés (a pálya a palacsintasütés hozzávalóit és lépéseit tartalmazza – 5. melléklet)**  A Bee-Bot robotok programozása fejleszti az algoritmikus gondolkodást. A gyerekek először megfejtik a kódolt szöveget, összeírják a hozzávalókat, közben képet kapnak az étel elkészítésének lépéseiről.  Ezt követően útvonalat terveznek a padlórobotnak, és beprogramozzák a lépéseket. Az útvonal hibátlan bejárása bizonyítja a helyes tervezést. Tévedés esetén újraprogramozzák a gyerekek a padlórobotot.  A tevékenységre szánt idő: 1 tanítási óra  *Differenciálási lehetőségek:*   * *Tanulási nehézséggel küzdő gyerekek esetében úgy határozzuk meg a feladatot, hogy a tanulónak csak egy-egy, egymást követő lépést kell megterveznie, valamint segítjük, hogy a pályát körbejárhassa.* * *Tehetséges, kiemelkedő képességű gyerekeknek lehetőséget adhatunk arra, hogy ne manuálisan programozzák be a Bee-Bot padlórobotot, hanem elvontabb módon, tablettel irányíthassanak egy Blue-Bot méhecskét. A Blue-Bot méhecske több lépés megjegyzésére képes, és bluetoothszal irányítható az azonos nevű applikáció segítségével. Amennyiben nincs ilyen padlórobotunk, a differenciálást megoldhatjuk úgy is, hogy tiltott mezőket helyezünk el a pályán.*         **Növényi eredetű alapanyagok, fűszerek a háztartásban c. szöveg feldolgozása (6. melléklet), ellenőrző kérdések megválaszolása a** **Redmentában**  A szöveg feldolgozása során a gyerekek jobban megismerik az alapvető fűszernövényeket, melyeket gyakran használunk.  Az önálló olvasás után a gyerekek a beírják a szöveghez tartozó direktcímet a Redmenta oldalán, és megválaszolják az ellenőrző kérdéseket. Ez a felület lehetőséget biztosít, hogy azonnali visszajelzést kapjanak a feladatok megoldásáról százalékos formában, valamint javíthatnak az eredményeiken, ha újból kitöltik a feladatsort.  A tevékenységre szánt idő: 1 tanítási óra    **Videócset (Skype)** a partneriskola osztályával a kedvenc ételekről és azok elkészítéséről. Megfelelő internetelérés esetén lehetőség nyílik arra, hogy a gyerekek az online térben, valós időben, élő szóban beszélgessenek egy távoli helyen lévő partnerrel kedvenc ételeikről és arról, hogyan készítik el azt odahaza. Felkészülés után a vállalkozó kedvűek a laptop kamerája elé ülve bemutatkoznak a másik oldalon ülő kisgyereknek, és 3-5 mondatban összefoglalva elmesélik, mi az, amit legszívesebben fogyasztanak. Érdekes helyzetet produkál, amikor egy-egy ételt más tájegységen más névvel illetnek. Ilyenkor a magyarázatra is sort kell keríteni.  A beszélgetésben való részvétel kizárólag önkéntes módon történhet, nem szabad erőltetni, ha valaki nem szeretne beszélni idegenek előtt.  A tevékenységre szánt idő: 1 tanítási óra  „**Szabadítószoba” (7. melléklet)**  A szabadulószobák mintájára készült feladat, ahol QR-kódok mögé rejtett feladatok segítségével lehet rájönni a megoldásra.  A gyerekek életkora miatt érdemes megfordítani a helyzetet úgy, hogy nem a gyerekek vannak „bezárva” valahová, hanem egy kulcsfontosságú tárgy.  A projekt során egy csomag kakaót és egy üveg lekvárt rejtünk a lelakatolt dobozba. A gyerekeknek különféle feladatokat kell megoldaniuk a Tankocka oldalán, hogy jutalomként egy-egy számhoz jussanak, melyek összeadásával megtudhatják, melyik kulcs nyitja a lakatot.  Előzetesen kiragasztjuk az iskola folyosóján a feladatokat rejtő QR-kódokat, majd a magyarázatot követően a csoportok szabadon indulhatnak a felfedezőútra. Nehezíti a feladatot, hogy a többi tanteremben tanítási óra zajlik, így különösen csendben kell dolgozniuk a gyerekeknek. Ha ez még nagy kihívás számukra, akkor délután, a játékidőben is megvalósítható a feladat.  A tevékenységre szánt idő: 1 tanítási óra    **Palacsintasütés**  Szinte minden kisgyerek szereti a palacsintát, így ez az étel alkalmas arra, hogy együtt elkészítsük. Érdemes a tésztát felnőttnek bekevernie, hogy biztosan csomómentes legyen. Ez történhet a gyerekek jelenlétében, esetleg rögzíthetik a gyerekek saját készülékeikkel fotó vagy videó formájában.  Az osztály egy része – egy-egy csoport egymást váltva – mehet a tankonyhába (ha nincs tűzhely, elektromos rezsón is megvalósítható), ahol egyesével merik bele a serpenyőbe a megfelelő tésztamennyiséget, majd, ha az első oldal megsült, megfordítják. Ha elkészült, saját tányérjukra csúsztatják, megtöltik kakaóval vagy lekvárral. Beszélhetünk a kulturált étkezési szokásokról. Jó, ha lehetőségük nyílik a gyerekeknek, hogy el is mosogassanak maguk után.  A tevékenységre szánt idő: 1 tanítási óra a plakátkészítéssel együtt  **Plakátkészítés**  Mi meg tudtuk oldani, hogy miközben az osztály egy része palacsintát süt a pedagógiai asszisztens felügyeletével, a többiek az étkezéssel/ételekkel kapcsolatos plakátot készítsenek a Canva nevű applikáció segítségével. Természetesen a két feladat egymás után is megvalósítható.  Az applikáció használata nagyon egyszerű, könnyen kezelik a gyerekek. Ehhez a feladathoz előzetesen odaadjuk a gyerekeknek az Áttekintő táblázatot, mellyel végig szem előtt tarthatják az értékelési szempontokat, és ennek megfelelően, ha szükséges, korrigálhatják a munkájukat az értékelés előtt.    Utolsóként beszéljünk a **partneriskolától kapott feladatok** megoldásáról: ez nagyon jó lehetőség a kapcsolatteremtésre az online térben. A kapott feladatokat a projekt során bármikor megoldhatjuk, ha nem épül rá következő feladat. Jó, ha a tanulók visszajelzést tudnak küldeni a partneriskolai gyerekek számára. Válogathatunk a gyerekek által készített feladatokból is, amikor kihívást készítünk. |
| 3. szakasz | **Projektzárás**  Az elkészült prezentációkat (videó, plakátok, közös szakácskönyv) bemutatjuk egymásnak (tableteken vagy interaktív táblán kivetítve) és értékeljük a „3-2-1”-módszerrel. A produktumokat megosztjuk a közös Google-képtárban.  A TKM-táblázat kitöltése, befejezése.  Az egész projekt során végzett munka értékelése az ön- és társértékelő lapok segítségével.  A tevékenységre szánt idő: 1 tanítási óra |
| 4. szakasz | **Kiállítás, bemutató** rendezése az iskola többi osztálya, a kollégák és a szülők számára pl. tehetségnap keretében. **Beszámoló** írása az iskolaújság vagy a tankerületi újság számára. |

MELLÉKLETEK

1. TKM-táblázat

2. Mese a falánk tyúkocskáról

3. „Mit ettem a héten?” c. táblázat

4. „Pizzás méhecske” – pálya és feladatlap

5. „Süssünk...” – Bee-Bot pálya

6. Növényi eredetű alapanyagok – ismeretterjesztő szöveg

7. A digitális szabadítószoba feladatai

8. Ellenőrző lista a videó készítéshez, áttekintő táblázat a plakát készítéshez

9. Önértékelés, társértékelés a nap végén

10 A „Terülj, terülj asztalkám...!” projekt órarendje

**1. TKM-táblázat**

Terülj, terülj, asztalkám...! projekt

|  |  |  |
| --- | --- | --- |
| Amit már TUDOK a témáról | Amire KIVÁNCSI vagyok | Amit MEGTANULTAM a héten |
|  |  |  |

**2. A mese szövege**

**Mese a falánk tyúkocskáról**

Így szólt egyszer a tyúkocska tyúkanyóhoz:

– Éhes vagyok, kérlek szépen, süssél nekem kalácsot!

– Jól van, tyúkocskám, sütök neked kalácsot – mondta tyúkanyó. – Most menj szépen, és hozzál nekem fát az udvarról, hadd rakjak tüzet, anélkül nem sül meg a kalács.

Ment a tyúkocska, ment az udvarra a fáért. Ahogy az udvarra ért, szembe jött vele egy nagy-nagy kandúr. A nagy-nagy kandúr azt mondta a tyúkocskának:

– Miau, ham! Én most téged bekaplak, meg is eszlek!

– Ne egyél meg, kérlek szépen, ne egyél meg engem! Fát viszek most tyúkanyónak, tyúkanyó majd kalácsot süt nekem, s ha nem bántasz, kapsz egy nagy darab kalácsot tőlem!

A macska úgy gondolta, sokkal többet ér egy nagy darab cukros kalács, békén hagyta hát a tyúkocskát.

A tyúkocska összeszedte a fát az udvaron, bevitte tyúkanyónak.

– Jaj, tyúkanyó, nagy baj van! – mondta.

– Mi a baj, tyúkocskám?

– Az a baj, hogy az udvaron összetalálkoztam a macskával, az – ham! – be akart kapni, meg akart enni, én meg azt mondtam neki, ne kapjon be, ne egyen meg engem, inkább adok neki a kalácsomból.

– Egyet se búsulj, tyúkocskám – mondta tyúkanyó. – Olyan nagy kalácsot sütök neked, hogy akár három macskát is jóllakathatsz vele!

Hamarosan megsült a nagy kalács. Tyúkanyó enni hívta tyúkocskáját, s így beszélt hozzá:

– Egyél, tyúkocskám, egyél jó étvággyal! De el ne felejtsd, hogy a macskának is jár ebből a kalácsból! Megígérted neki!

– Tudom – mondta a tyúkocska, s azzal nekilátott enni. Ette, ette a finom cukros kalácsot, addig ette, míg az utolsó morzsát is megette. Csak akkor jutott eszébe a macska meg az, hogy kalácsot ígért neki.

– Jaj, tyúkanyó – siránkozott -, mind megettem a kalácsot, egy morzsát sem hagytam belőle, jaj, most mitévő legyek?

– Ó, te falánk, ó, te szószegő tyúkocska!

– Ne haragudj rám, tyúkanyó – siránkozott tyúkocska. – Ne haragudj rám! A macska azóta talán már el is feledkezett a kalácsról meg rólam is! Ha nem is feledkezett el a kalácsról meg rólam, nem baj, úgyse tudja, hol lakom!

Ebben a pillanatban tyúkanyó is meg tyúkocska is meglátta a macskát. Az udvaron át bársonytalpakon sétált a konyha felé.

– Jaj, végem van! – csipogta rémülten a tyúkocska.

Tyúkanyó meg nem csipogott semmit, hanem a szárnyánál fogva fölkapta tyúkocskát, a konyhába vitte, s vele együtt belebújt a nagy hasú agyagkorsóba.

A macska csak annyit látott, hogy tyúkanyó és tyúkocska a konyhában tűnt el. Nagy mérgesen megállt a küszöbön, s így pörölt:

– Hol a kalácsrészem? Ide vele, mert ha nem, mindkettőtöket bekaplak!

Aztán belépett a konyhába, de nem látta sem tyúkanyót, sem tyúkocskát.

– Pedig ide szaladtak be – morogta. – El nem mozdulok innen, míg meg nem kapom a kalácsot, vagy be nem kapom azt a két szökevényt! – Azzal a macska lefeküdt a küszöbre, és várt.

Tyúkanyó meg tyúkocska ott lapult a nagy hasú agyagkorsóban. Tyúkocska egyszer csak suttogni kezdett:

– Tyúkanyó, én úgy szeretnék prüsszenteni!

– Ne prüsszents, mert meghallja a macska, s bekap mindkettőnket! – suttogta tyúkanyó.

Tyúkocska kis ideig békén maradt, aztán megint csak rákezdte:

– Tyúkanyó, igazán muszáj prüsszentenem! – Tyúkanyó türelmét vesztve szólt tyúkocskára:

– Bánom is én, prüsszents hát, úgyis végünk lesz!

Tyúkocska óriásit prüsszentett, de akkorát ám, hogy a nagy hasú agyagkorsó megingott a polcon, aztán leesett a földre, s ezer darabra tört. A küszöbön a macska ijedtében fölnyivákolt.

– Jaj, dörög az ég! – kiabálta, s eszeveszetten menekült.

Tyúkanyó meg tyúkocska kikászálódott a cserepek közül, s látták, hogy a macska elszaladt.

– No, ez se jön többé vissza – mondta tyúkanyó.

– Látod, milyen hős vagyok – mondta a falánk tyúkocska. – Látod még a macska is megrémül és menekül, ha én egyet prüsszentek!

(Mese a falánk tyúkocskáról – Rövid, vidám mesék 2–4 éveseknek. Magnusz Kiadó, 2017.)

**3. „Mit ettem a héten?” c. táblázat**

Mit ettem a héten?

|  |  |  |  |  |  |
| --- | --- | --- | --- | --- | --- |
|  | hétfő | kedd | szerda | csütörtök | péntek |
| reggeli |  |  |  |  |  |
| tízórai |  |  |  |  |  |
| ebéd |  |  |  |  |  |
| uzsonna |  |  |  |  |  |
| vacsora |  |  |  |  |  |

**4. Pizzás pálya és feladatok**


|  |  |  |  |  |  |  |
| --- | --- | --- | --- | --- | --- | --- |
| pepperoni |  | kolbász | csirkemell | sonka |  | tejfölös alap |
|  | szalámi | paradicso-mos alap |  | fokhagy-ma | brokkoli |  |
| uborka |  | ananász | tojás |  | paprika | füstölt tarja |
|  | gomba | füstölt szalonna |  | bacon |  | olívabogyó |
| hagyma | extra adag sajt |  | kukorica | paradi-csom |  | Start |

(Raukó Dániel munkája)

Állítsd össze a saját pizzádat! Válassz egy alapot, aztán szedd össze a feltéteket! Figyelj, maximum 5 feltétet tehetsz a pizzádra!


Jelöld az utat a táblázatban a nyilak segítségével! A startról indulj!

↑: előre 1 mezőt. ↓: hátra egy mezőt. →: jobbra fordul ←: balra fordul




**5. Süssünk...! – Bee-bot pálya és feladatok**






**6. Növényi alapanyagok... – ismeretterjesztő szöveg**



(Nyiri Istvánné Szövegértést fejlesztő gyakorlatok 4.o. Eszterházy Károly Egyetem – OFI, 2016.)

**7. Szabadítószoba**

1. ÁLLOMÁS:



|  |
| --- |
| Ügyesek vagytok!  Jegyezzétek meg ezt a számot: 274!  Menjetek a 2. ÁLLOMÁSHOZ, találtok ott egy újabb feladatot! |

2. ÁLLOMÁS:



|  |  |
| --- | --- |
| A legtöbben évente csak néhányszor esznek halat. |  |
| A magyarok 36,1%-a eszik havonta halat. |  |
| A vizsgált országok közül a portugálok eszik a legtöbb halat. |  |
| A magyarok 12,5%-a eszik hetente halat. |  |
| Az átlagosnál több halat fogyasztanak a 40–49 évesek. |  |
| A magyarok egyik kedvenc étele a rácponty. |  |
| A magyarok fogyasztják a legtöbb halat a világon. |  |
| A magyarok nem szeretik a halászlét. |  |

|  |
| --- |
| Remek munka!  A megjegyzendő szám: 139.  Menjetek, a 3. ÁLLOMÁSNÁL vár a következő feladat. |



3. ÁLLOMÁS:



|  |
| --- |
| Nagymama palacsintát sütött. Zoli megevett 5 kakaósat és 4 lekvárosat, Laci kettővel kevesebb kakaósat. Ő nem szereti a lekvárt. Matyi 6-tal kevesebb palacsintát evett, mint Zoli és Laci együtt. Nagymama pont ugyanannyit csomagolt be, hogy hazavigyék, mint amit a 3 fiú együtt megevett. De ő sem maradt éhen, mert ugyanannyi lekvárosat evett, mint Zoli. Egy sem maradt a tányéron. Mennyi palacsintát sütött nagymama? |

|  |
| --- |
| Nagyszerű! Jól számoltatok.  Jegyezzétek meg a 471-es számot!  Irány a 4. ÁLLOMÁS! |

4. ÁLLOMÁS:

**

1. paszuly – A betűi ábécérendben: abb

2. paraj – Zöld színű főzeléknövény, amit fokhagymával is készítenek. Gyakran tálalják főtt tojással.

3. tengeri – Emberek is, disznók, tyúkok is fogyasztják. Mi főve esszük vagy pattogatva. Az állatoknak takarmányként adják.


4. pityóka – Semmi köze az italokhoz. Van egyszerűbb, és elegánsabb neve is. Főzeléket is készítenek belőle, de a gyerekek leginkább sütve szeretik.

5. piszke – Savanykás ízű, sárgás színű, csíkos, bogyós gyümölcs. Másik neve köszméte. Betűi: eegrs

|  |
| --- |
| Remek, megtaláltátok a helyes megoldást!  A megjegyzendő szám: 67  Menjetek az 5. ÁLLOMÁSHOZ! |

5. ÁLLOMÁS:





|  |
| --- |
| Nagyszerű! Minden megoldás helyes.  A megjegyzendő szám: 49  Ha még nem jártatok ott, induljatok az 1. ÁLLOMÁSHOZ! |

8. Ellenőrző és áttekintő listák

**Ellenőrző lista a videó készítéséhez:**

* minden kép le van fotózva
* a képek sorrendje megfelelő
* van cím az első dián
* (ha van, akkor a megfelelő diához a megfelelő szöveg tartozik)
* van zene a diák alatt
* megfelelő ideig látható egy-egy dia

(Komaság Margit: Túl az üveghegyen c projektjéből)

**Áttekintő táblázat a plakát készítéséhez:**

|  |  |  |  |
| --- | --- | --- | --- |
| **Kép és szöveg egysége** | | | |
| A kép és szöveg kiegészíti egymást.  Minden lényeges elem szerepel a plakáton. | A szöveg illeszkedik a képhez. A szöveg érthető.  A lényeges elemek szerepelnek a plakáton. | A kép és a szöveg nem pontosan kapcsolódik egymáshoz.  Valami hiányzik a plakátról. | A szöveg és a kép nem kapcsolódik.  A plakát hiányos, több elem hiányzik róla. |
| **Technikai kivitelezés** | | | |
| A kép kitölti a rendelkezésre álló kereteket, jól látható. A szöveg arányos, alátámasztja a képet. | A kép megfelel a javasolt méretű keretnek.  A szöveg kiegészíti a képet. | A kép nem használja ki a rendelkezésre álló felületet, nem jól látható.  A szöveg nem kapcsolódik a képhez. | A kép kicsi, nehezen felismerhető.  A szöveg zavaros, nehezen érthető. |
| **Helyesírás** | | | |
| A szövegben nincsenek hibák.  A betűméret jól olvasható. A plakát arányos. | A szövegben legfeljebb egy- két helyesírási hiba van, ezek nem zavarják a megértést.  A betűk mérete megfelel a képeknek. A plakát arányos. | A szövegben előfordul néhány helyesírási hiba.  A betűk mérete nem illik mindenütt a képekhez. | A szövegben sok hiba van.  A betűk mérete nem megfelelő. |



(Komaság Margit: Túl az üveghegyen c projektjéből)

**9. Ön- és társértékelő lapok**

Önértékelés a nap végén

A munka során...

|  |  |  |  |
| --- | --- | --- | --- |
| **együttműködtem a többiekkel** |  |  |  |
| **jó kérdéseket tettem fel** |  |  |  |
| **segítettem másoknak** |  |  |  |
| **ellenőriztem a munkámat** |  |  |  |
| **nem tértem el a feladattól** |  |  |  |
| **bátorítottam másokat** |  |  |  |
| **mindent beleadtam** |  |  |  |



= mindig = általában = nem eléggé

(Komaság Margit: Túl az üveghegyen c projektjéből)

Tástértékelés a nap végén

A munka során...

|  |  |  |  |
| --- | --- | --- | --- |
| **együttműködtél a többiekkel** |  |  |  |
| **jó kérdéseket tettél fel** |  |  |  |
| **segítettél másoknak** |  |  |  |
| **ellenőrizted a munkádat** |  |  |  |
| **nem tértél el a feladattól** |  |  |  |
| **bátorítottál másokat** |  |  |  |
| **mindent beleadtál** |  |  |  |

= mindig = általában = nem eléggé

(Komaság Margit: Túl az üveghegyen c projektjéből)

**10. A „Terülj, terülj asztalkám...!” projekt órarendje**

